มูดีส์ปรับลดคาดการณ์ราคาน้ำมัน WTI,เบรนท์ เหตุอุปทานยังล้นตลาด
มูดีส์ อินเวสเตอร์ส เซอร์วิส ปรับลดคาดการณ์ราคาน้ำมันดิบเบรนท์ (BRENT) และน้ำมันดิบเวสต์เท็กซัส (WTI) ลงสู่ระดับ 33 ดอลลาร์/บาร์เรล ลดลง 10 ดอลลาร์/บาร์เรลจากที่เคยคาดการณ์ไว้ก่อนหน้าสำหรับน้ำมันดิบเบรนท์ และลดลง 7 ดอลลาร์/บาร์เรลสำหรับน้ำมัน WTI 
22 ม.ค. 2559

มูดีส์ อินเวสเตอร์ส เซอร์วิส ปรับลดคาดการณ์ราคาน้ำมันดิบเบรนท์ (BRENT) และน้ำมันดิบเวสต์เท็กซัส (WTI) ลงสู่ระดับ 33 ดอลลาร์/บาร์เรล ลดลง 10 ดอลลาร์/บาร์เรลจากที่เคยคาดการณ์ไว้ก่อนหน้าสำหรับน้ำมันดิบเบรนท์ และลดลง 7 ดอลลาร์/บาร์เรลสำหรับน้ำมัน WTI 
โดยรายงานของมูดีส์ระบุว่า การปรับลดคาดการณ์ราคาน้ำมันในครั้งนี้มีสาเหตุมาจากภาวะอุปทานล้นตลาดที่ยังคงยืดเยื้อ ประกอบกับแนวโน้มที่ว่า ปริมาณน้ำมันในตลาดโลกอาจเพิ่มขึ้นอีกเนื่องจากอิหร่านเตรียมส่งออกน้ำมันในตลาด หลังจากนานาประเทศ รวมถึงสหรัฐและสหภาพยุโรป (EU) ยกเลิกมาตรการคว่ำบาตรอิหร่าน อย่างไรก็ตาม มูดีส์คาดว่า ราคาน้ำมันดิบ WTI และน้ำมันดิบเบรนท์จะปรับตัวขึ้นโดยเฉลี่ย 5 ดอลลาร์/บาร์เรลในปี 2560 และ 2561
นายเทอร์รี มาร์แชล รองประธานอาวุโสของมูดีส์ เปิดเผยว่า ปริมาณการผลิตน้ำมันของประเทศสมาชิกโอเปกยังคงอยู่ในระดับสูง ซึ่งเป็นสาเหตุที่ทำให้ปริมาณน้ำมันในตลาดโลกอยู่ในระดับที่สูงด้วยเช่นกัน แม้ว่าปริมาณการใช้น้ำมันในประเทศรายใหญ่ เช่นสหรัฐ จีน และอินเดีย มีการขยายตัวปานกลาง นอกจากนี้ เราคาดว่าอิหร่านก็จะผลิตน้ำมันเพิ่มขึ้นในปีนี้ด้วย
 
 